Den nordjyske golfspiller Søren Kjeldsen ligger godt til før weekendens afsluttende runder i Major-turneringen US Masters, som spilles på Augusta-banen i det sydøstlige USA. Efter en runde i par på førstedagen gik Kjeldsen fredagens runde i 73 slag, hvilket er et slag over par. Dermed er han samlet et slag over par i turneringen, hvilket placerer ham på en delt 13. plads med fem slag op til de fire spillere, der deler førstepladsen. Det begyndte godt for Søren Kjeldsen i anden runde. Han diskede op med en birdie på hul to, men bogeys på hul seks og hul syv sendte nordjyden over par. Det blev der rettet op på med birdies på 13. og 15. hul, men på vej i klubhuset gik det igen galt for Kjeldsen. Han måtte notere bogeys på både 17. og 18. hul. Samlet set ser det dog stadig fint ud for nordjyden, der har en delt syvendeplads fra sidste år som sit hidtil bedste resultat i US Masters.
Trods en anden runde i et slag over par er Søren Kjeldsen stadig i spil til at vinde Major-turneringen US Masters.